Nikša Gligo

**Nikša Gligo** (Split, 6. travnja 1946. – Zagreb, 10. veljače 2024.), hrvatski muzikolog i akademik.

## Biografija
Akademik Nikša Gligo u rodnom je Splitu 1964. maturirao na Klasičnoj gimnaziji *Natko Nodilo* i na Glazbenoj školi *Josip Hatze*. 1969. je diplomirao komparativnu književnost te engleski jezik i književnost na Filozofskome fakultetu Sveučilišta u Zagrebu, a 1973. muzikologiju na Filozofskome fakultetu Sveučilišta u Ljubljani. Magistrirao je 1981. na Muzičkoj akademiji Sveučilišta u Zagrebu, a doktorirao 1984. na Filozofskome fakultetu Sveučilišta u Ljubljani. Usavršavao se na sveučilištima u Kölnu, Salzburgu, Berlinu, Freiburgu i u SAD-u.

Od 1969. do 1986. bio je upravitelj Muzičkog salona Studentskoga centra Sveučilišta u Zagrebu, a od 1986. radi kao docent na Odsjeku za muzikologiju Muzičke akademije Sveučilišta u Zagrebu, gdje je 2003. izabran u trajno zvanje redovitoga profesora. 1985/86. bio je gostujući profesor na Sveučilištu *Albert Ludwig* u Freiburgu. Od 1998. bio je gostujući profesor na Odsjeku za muzikologiju Muzičke akademije Univerziteta u Sarajevu. Od 1996. do 2001. predavao je na poslijediplomskome studiju informacijskih znanosti na Fakultetu organizacije i informatike Sveučilišta u Zagrebu u Varaždinu, a od 2005. predavao je i na poslijediplomskome studiju na Odsjeku za kulturalne studije Filozofskoga fakulteta Sveučilišta u Rijeci.

Član je Hrvatskoga muzikološkog društva, Hrvatskoga društva skladatelja, Međunarodnoga udruženja za semiotičke studije (IASS/AIS) te počasni član Hrvatskoga društva glazbenih teoretičara. Od 2006. bio je redoviti član Hrvatske akademije znanosti i umjetnosti.

## Znanstveno djelovanje
Akademik Nikša Gligo je stručnjak za glazbu 20. stoljeća, posebice suvremenu hrvatsku glazbu, a predmet njegova znanstvenog interesa često su estetika i semiotika glazbe te glazbena terminologija. Autor je pet knjiga: *Vrijeme glazbe* (1977.), *Varijacije razvojnog kontinuiteta: Skladatelj Natko Devčić* (1985.), *Problemi Nove glazbe 20. stoljeća: Teorijske osnove i kriteriji vrednovanja* (1987.), *Pojmovni vodič kroz glazbu 20. stoljeća s uputama za pravilnu uporabu pojmova* (1996.), *Zvuk – znak – glazba. Rasprave oko glazbene semiografije* (1999.) te više od stotinu znanstvenih i stručnih studija objavljenih u Hrvatskoj i u svijetu. Prevodi s engleskog, njemačkog i francuskog jezika: s engleskoga je, primjerice, preveo monografiju o Arnoldu Schönbergu Charlesa Rosena (Zagreb, 2003.), a s njemačkoga knjigu *Glazba 20. stoljeća* Hermanna Danusera (Zagreb, 2007.).

## Nagrade i priznanja
*1969. Nagrada SKOJ-a za glazbenu kritiku.
*1985. *[[Nagrada Josip Andreis]]* Društva skladatelja Hrvatske za knjigu *Varijacije razvojnog  kontinuiteta: Skladatelj Natko Devčić*.
*1987. *Nagrada Josip Andreis* Društva skladatelja Hrvatske za knjigu *Problemi Nove glazbe 20. stoljeća: Teorijske osnove i kriteriji vrednovanja*.
*1992. Orden viteza u redu umjetnosti i književnosti francuskoga Ministarstva kulture.
*1994. Hrvatska diskografska nagrada *[[Porin (nagrada)|Porin]]* za komentar uz CD *Zagreb 900*.
*1997. Godišnja Državna nagrada za znanost (područje: humanističke znanosti) za *Pojmovni vodič kroz glazbu 20. stoljeća s uputama za pravilnu uporabu pojmova*.
*1997. Odlikovanje Reda Danice hrvatske s likom Marka Marulića.
*2000. *[[Nagrada Josip Juraj Strossmayer]]* Hrvatske akademije znanosti i umjetnosti i Zagrebačkog velesajma za humanističke znanosti (za knjigu *Zvuk - znak - glazba. Rasprave oko glazbene semiografije*).
*2000. *Nagrada Josip Andreis* Hrvatskog društva skladatelja za knjigu *Zvuk - znak - glazba. Rasprave oko glazbene semiografije*.
*2006. Plaketa Muzičke akademije u Sarajevu za uspješan doprinos razvoju Muzičke akademije, muzičke umjetnosti, nauke i pedagogije u Bosni i Hercegovini (povodom 50 godina Muzičke akademije u Sarajevu).
*2006. Počasni član Hrvatskoga društva glazbenih teoretičara.

## Reference

## Izvori i vanjske poveznice

*Hrvatska akademija znanosti i umjetnosti: Nikša Gligo (životopis)
*Muzička akademija u Zagrebu: Nikša Gligo (životopis)
*Hrvatsko društvo skladatelja: Nikša Gligo (životopis)
*Media-Scape: Nikša Gligo (životopis) 
*Tko je tko u hrvatskoj znanosti: Nikša Gligo   
*Hrvatsko muzikološko društvo 
*Hrvatsko društvo glazbenih teoretičara